VEGA præsenterer  
**Mapei er endelig tilbage!**   
*Den svenske sangerinde udgiver ny musik i løbet af efteråret og giver sin første koncert i Danmark onsdag den 3. november i Lille VEGA.*

I Mapeis univers bliver der suget inspiration fra hiphop, dancepop, svensk klubmusik og gospel. Den svenske sangerinde med de amerikanske rødder har en mærkbar forkærlighed for det soulede, men er ellers forfriskende ligeglad med genrekonventioner. Resultatet er et organisk, tidsløst og sprudlende lydbillede.   
  
Senest var hun featuring på singlen ”Feel About You”, der er en del af Diplo og Mark Ronsons projekt Silk City. Og der skulle lande ny musik fra Mapeis hånd i løbet af efteråret.

Hun er alt andet end en ordinær popsangerinde, hvilket Mapei også har manifesteret med singler som ”Believe” og ”Change”. I 2013 blev hun katapulteret ind på den internationale musikscene med nummeret ”Don’t Wait”. Singlen sendte anmeldere og musikbloggere i musikalsk ekstase samt byggede forventningerne op til debutalbummet. *Hey Hey* landede to år efter og er produceret i samarbejde med Magnus Lidehäll, som også har produceret for bl.a. Katy Perry.

**Fakta om koncerten:**  
Mapei (SE)   
Lørdag den 3. november kl. 21:00  
Lille VEGA, Enghavevej 40, 1674 Kbh. V  
180 kr. + gebyr  
Forsalget starter den 31. august kl. 9.00 via VEGAs hjemmeside og Ticketmaster.